Δυναμική ανάλυση της ενδοφθάλμιας πίεσης για τη μελέτη του ισοζυγίου ροών του υδατοειδούς υγρού στον ανθρώπινο οφθαλμό
Authors: Καρυωτάκης Νικόλαος 
Published: September 2021

Σκοπός: Σκοπός της παρούσας διατριβής είναι ο χαρακτηρισμός της σχέσης ανάμεσα στη ΕΟΠ και την ευχέριας εκροής του υδατοειδούς υγρού από τον οφθλμό με επεμβατική μανομετρική μέθοδο σε υγιείς ανθρώπινους οφθαλμούς. Παράλληλα για κάθε οφθαλμό έγινε ο προσδιορισμός της οφθαλμικής ακαμψίας και εφαρμόστηκε πρότυπη μέθοδος για τον υπολογισμό της. Για την διεξαγωγή των μετρήσεων αναπτύχθηκε - βελτιστοποιήθηκε η συσκευή για την καταγραφή της ΕΟΠ και αναπτύχθηκε το λογισμικό για την πρόσκτηση και ανάλυση των δεδομένων. Τέλος αναπτύχθηκε και μη επεμβατική συσκευή για την μέτρηση της οφθαλμικής ακαμψίας και καταγραφής της πίεσης με παράλληλη διεξαγωγή αρχικών πιλοτικών μετρήσεων.Μέθοδος: Δεκαεννέα ασθενείς που επρόκειτο να υποβληθούν σε επέμβασηκαταρράκτη συμπεριελήφθησαν στην παρούσα μελέτη. Για τις μετρήσεις, χρησιμοποιήθηκε διεγχειρητικά συσκευή ελεγχόμενη από ειδικά διαμορφωμένο λογισμικό, αποτελούμενη από μικροδοσιμετρική αντλία και αισθητήρα πίεσης. Στην αρχή της μέτρησης, καθετηριάζεται ο πρόσθιος θάλαμος του οφθαλμού και η ΕΟΠ του οφθαλμού ρυθμίζεται στα 15 mmHg. Aκολούθως, η ΕΟΠ αυξάνεται από τα 15 στα 40 mmHg, με βηματική έγχυση υδατικού διαλύματος. Μετά από κάθε βήμα έγχυσης, η ΕΟΠ καταγράφεται για διάστημα 2 sec με συχνότητα 200Hz. Όταν η ΕΟΠ του οφθαλμού φτάνει τα 40 mmHg, η έγχυση διακόπτεται και ο αισθητήρας καταγράφει για διάστημα 4 min τη φθίνουσα ΕΟΠ. Ο συντελεστής Κ υπολογίζετε από τις καταγραφές πίεσης-όγκου σε κάθε οφθαλμό. Ο συντελεστής ευχέριας εκροής C υπολογίστηκε από την καμπύλη εκροής με βάση ειδικά διαμορφωμένο μαθηματικό μοντέλο που δημιουργήθηκε. Το μοντέλο αυτό υπολογίζει τον πίεσο -εξαρτώμενο συντελεστή ευχέρειας εκροής εξαλείφοντας τα σφάλματα υπολογισμού για μη μετρήσιμες μακροσκοπικές παραμέτρους όπως η επισκληρική φλεβική πίεση, η σταθερή και πιεσο – ανεξάρτητη ευχέρεια εκροής ενώ ταυτόχρονα το μοντέλο περιλαμβάνει την οφθαλμική ακαμψία και την πίεση ισορροπίας του κάθε εξεταζόμενου. Ο υπολογισμός του συντελεστή ευχέρειας εκροής για κάθε εξεταζόμενο έγινε σε πέντε διαφορετικές πίεσης για να εξαχθεί η σχέση του με την ΕΟΠ. Αποτελέσματα: Η μέση του συντελεστή οφθαλμικής ακαμψίας ήταν 0.0283±0.011μL-1. Η τιμή του συντελεστή ευχέρειας εκροής για την υψηλότερη τιμή ΕΟΠ ήταν 0.0672 ± 0.0296 μL/min/mmHg στα 40 mmHg η τιμή της οποία αυξήθηκε στα 0.2652 ± 0.1164 μL/min/mmHg στα 20 mmHg. Η τιμή του συντελεστή αντίστασης R εκροής ήταν αντίστοιχα 17.9 ± 11.17 min mmHg/μL για ΕΟΠ 40 mmHg και 4.51 ± 2.69 min mmHg/μL ΕΟΠ 20 mmHg. Βρέθηκε σημαντική συσχέτιση μεταξύ της ΕΟΠ και της ευχέρειας εκροής αλλά και της αντίστασης εκροής, με την τιμή του συντελεστή ευχέρειας εκροής να έχει την μικρότερη τιμή στις υψηλότερες τιμές ΕΟΠ και το αντίστροφο για τις χαμηλές τιμές ΕΟΠ (p<0.001).Αυτή η συμπεριφορά ήταν εμφανής σε όλους τους εξεταζόμενους. Post hoc ανάλυση έδειξε σημαντική στατιστική διαφορά του συντελεστή ευχέρειας εκροής αλλά και της αντίστασης εκροής για για όλα τα επίπεδα ΕΟΠ στα οποία έγινε ο υπολογισμός (p<0.001). Από την ανάλυση των δεδομένων η ευχέρεια εκροής αποδείχτηκε να έχει μη γραμμική συσχέτιση με τη ΕΟΠ. Η εξάρτηση αυτή περιγράφηκε από μια εκθετική μαθηματική σχέση C=C0e-b*IOP όπου C0=0.9907 μL/min/mmHg και b=0.069 μL-1.